Américo Aguiar

**Américo Manuel Alves Aguiar**, vanligvis kalt **Américo Aguiar** (født 12. desember 1973 i Leça do Balio i Matosinhos i Portugal) er en portugisisk kardinal og katolsk biskop av Setúbal. Han var president for arrangementet Verdensungdomsdagen 2023, som fant sted i Lisboa fra 1. til 6. august 2023.
## Liv og virke
### Bakgrunn
Etter fullført universitetsutdanning begynte Américo Aguiar å arbeide i privat sektor og så først og fremst i offentlig administrasjon. I ung alder var han involvert som lokalpolitiker i Narciso Mirandas *[[Partido Socialista (Portugal)|Partido Socialista]]*. Han var valgt medlem av bystyret i Matosinhos fra 8. januar 1994, og også ordfører i Matosinhos i valgperioden 1993/1997. 

I 1995, da 22 år gammel, begynte han på presteseminaret i Ermesinde- Han studerte filosofi og teologi ved Det biskoppelige seminar i Porto og ved Det katolske universitet i Portugal (UCP) i Porto.

### Prest
Américo Aguiar ble presteviet den 8. juli 2001 av biskop Armindo Lopes Coelho. Han var så sjelesørger i *São Pedro de Azevedo* i utkanten av Porto og var sekretær for biskop Armindo Lopes Coelho. Mellom 2001 og 2004 var han notarius for bispedømmets kurie i Porto, mellom 2002 og 2015 sjef for informasjons- og kommunikasjonskontoret til bispedømmet Porto, generalvikar (til 2016) og kontorsjef for biskopene Armindo Lopes Coelho, Manuel Clemente og Antonio Francisco Santos. Samtidig oppnådde han en mastergrad i kommunikasjonsstudier fra Lisboa-fakultetet til Det katolske universitetet i Portugal i 2014. Han var også ledende sjelesørger for *Misericórdia do Porto*. Han var også sogneprest for katedralen mellom 2014 og 2015 og ble utnevnt til kannik for katedralkapittelet i Porto i 2017.

I 2011 ble han leder for *Irmandade dos Clérigos* og fra 2016 for *Grupo Renascença Multimédia*. I 2017 ble han direktør for sekretariatet for sosial kommunikasjon og medlem av kommisjonen for kultur, kulturarv og sosial kommunikasjon i den portugisiske bispekonferanse. Han var også med på å organisere Verdens ungdomsdag i Lisboa i 2023.

### Hjelpebiskop i Lisboa
Den 1. mars 2019 utnevnte pave Frans ham til titulærbiskop av *Dagnum* og hjelpebiskop i Lisboa. Patriarken av Lisboa, kardinal Manuel José  Macário do Nascimento Clemente, bispeviet ham i Porto fra 31. mars samme år. Medkonsekratorer var Manuel da Silva Rodrigues Linda, biskop av Porto, og José Domingo Ulloa Mendieta, erkebiskop av Panama by.

### Kardinal, biskop av Setúbal
I konsistoriet den 30. september 2023 innlemmet pave Frans ham i kardinalskollegiet som kardinalprest med titulærkirken *Sant'Antonio da Padova in Via Merulana*.

Noen dager før hadde pave Frans utnevnt ham til biskop av Setúbal (den 21. september 2023).

## Episkopalgenealogi
Hans episkopalgenealogi er:

* Kardinal Scipione Rebiba  (1504-1577) 
* Kardinal Giulio Antonio Santorio  (1532-1602) *bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale  (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Erkebiskop Enrico Enríquez (1701-1756) *1743
* Erkebiskop Manuel Quintano Bonifaz (1698-1774) *1749
* Kardinal Buenaventura Córdoba Espinosa de la Cerda (1724-1777) *1761
* Kardinal Giuseppe Maria Doria Pamphilj (1751-1816) *1773
* Pave Pius VIII (1761-1830) *1816
* Pave Pius IX (1792-1878) *1829
* Kardinal Alessandro Franchi (1819-1878) *1856
* Erkebiskop Gaetano Aloisi Masella (1826-1902) *1877
* Kardinal José Sebastião (d’Almeida) Neto, O.F.M. Disc. (1841-1920) *1880
* Biskop António José de Souza Barroso (1854-1918) *1891
* Biskop Manuel Luís Coelho da Silva (1859-1936) *1915
* Kardinal Manuel Gonçalves Cerejeira (1888-1977) *1928
* Kardinal Antonio Ribeiro (1928-1998) *1967
* Kardinal José da Cruz Policarpo (1936-2014) *1978
* Kardinal Manuel Clemente (1948-) *2000
* Kardinal *Américo Aguiar* (1973- ) *2019

## Referanser